Mida arvasid elanikud ravimihinnatõusust?    Kuna ravimite hinnatõus suurema käibemaksumäära tõttu on juba otsustatud, siis huvitas meid pigem kas ja milliseid muutusi regulaarsed ravimiostjad oma ravimite ostul teeksid ning mida nad ootavad oma perearstilt.    Kõigile vastajatele esitati sissejuhatavalt sarnane üldküsimus: "Mõeldes ravimite kallinemisele suurema käibemaksumäära tõttu ning võimalikule elukalliduse tõusule üldse järgmisel aastal, siis kuidas toimite tulevikus retseptiravimite ostul kroonilise haiguse raviks?"    Regulaarsed retseptiravimite ostjad (kokku oli neid uuringus üle Eesti 226) eelistavad sellises olukorras jätkata oma tavapärase ravimiga (82% neist) ja on selleks valmis säästma muus tarbimises (87% neist). Väitega "Eelistan, et arst määraks mulle minu seniseid ravimeid ka siis, kui nende hind tõuseb" nõustub kindlalt 45% ja pigem nõustub 37% regulaarsetest ostjatest. Väitega "Säästan vajadusel muu tarbimise arvelt, et jätkata ravi oma tavapärase ravimiga" nõustuvad kindlalt 49% ja pigem nõustub 38% regulaarsetest ostjatest.    Kui säästmisvalmiduse poolest olid erinevad sotsiaal-demograafilised grupid oma hinnangutes üsna sarnased, siis valmisolek osta sama ravimit ka kallima hinna korral oli nimetatud keskmisest näitajast pisut madalam ravimeid ostvate pensionäride, naiste ja rohkem kui ühte kroonilist haigust ravivate ja venekeelsete elanike seas. Samas ka nendes gruppides eelistas hinnatõusu  tingimustes sama ravimi juurde jääda enamus.